CELEX: 31992R2074
Language: el
Date: 1992-06-30 00:00:00
Title: Κανονισμός (ΕΟΚ) αριθ. 2074/92 του Συμβουλίου της 30ής Ιουνίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων

Avis juridique important

|

31992R2074

Κανονισμός (ΕΟΚ) αριθ. 2074/92 του Συμβουλίου της 30ής Ιουνίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων  

Επίσημη Εφημερίδα αριθ. L 215 της 30/07/1992 σ. 0069 - 0069

ΚΑΝΟΝΙΣΜΟΣ (ΕΟΚ) αριθ. 2074/86 ΤΟΥ ΣΥΜΒΟΥΛΙΟΥ της 30ής Ιουνίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντωνΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  Εκτιμώντας:  ότι, με τον κανονισμό (ΕΟΚ) αριθ. 856/84 του Συμβουλίου για την τροποποίηση του κανονισμού (ΕΟΚ) αριθ. 804/68 για την κοινή οργάνωση των αγορών στον τομέα του γάλακτος και των γαλακτοκομικών προϊόντων (3), θεσπίστηκε από τις 2 Απριλίου 1984 καθεστώς  συμπληρωματικής εισφοράς στον εν λόγω τομέα- ότι το καθεστώς το οποίο θεσπίστηκε για εννέα χρόνια και το οποίο λήγει στις 31 Μαρτίου 1993, είχε ως στόχο να μειώσει τη διαφορά ανάμεσα στην προσφορά και τη ζήτηση γάλακτος και γαλακτοκομικών προϊόντων και  τα διαρθρωτικά πλεονάσματα που προκύπτουν από αυτήν- ότι πρέπει να συνεχίσει να υφίσταται στο μέλλον για να επιτευχθεί μια καλύτερη ισορροπία της αγοράς- ότι θα πρέπει επομένως να συνεχιστεί η εφαρμογή του καθεστώτος εισφοράς για επτά ακόμη διαδοχικές  νέες περιόδους δώδεκα μηνών, αρχής γενομένης από την 1η Απριλίου 1993- ότι, τόσο για να υπάρξει όφελος από την κτηθείσα στο θέμα αυτό πείρα, όσο και για την απλούστευση και διασάφηση ώστε να διασφαλίζεται αποτελεσματικότερα η νομική ασφάλεια των παραγωγών και των άλλων ενδιαφερομένων παραγόντων, η Επιτροπή πρότεινε στο  Συμβούλιο να θεσπίσει, με έναν αυτόνομο κανονισμό, τους βασικούς κανόνες του παρατεινόμενου καθεστώτος, περιορίζοντας το μέγεθός τους και την ποικιλομορφία τους- ότι εάν μπορεί να θεσπισθεί επίσημα χωρίς καθυστέρηση η παράταση του καθεστώτος για επτά επιπλέον έτη, κρίθηκε σκόπιμο να θεσπισθεί αργότερα, αλλά πριν από τις 31 Δεκεμβρίου 1992, η απλούστευση και κωδικοποίηση του καθεστώτος,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Θεσπίζεται για επτά νέες διαδοχικές περιόδους δώδεκα μηνών, αρχής γενομένης από την 1η Απριλίου 1993, συμπληρωματική εισφορά η οποία βαρύνει τους παραγωγούς αγελαδινού γάλακτος επί των ποσοτήτων γάλακτος ή ισοδυνάμου γάλακτος οι οποίες παραδίδονται στον  αγοραστή ή πωλούνται απευθείας για κατανάλωση στη διάρκεια της εν λόγω περιόδου δώδεκα μηνών και οι οποίες υπερβαίνουν ποσότητα που θα καθοριστεί.  Άρθρο 2  Προκειμένου να κωδικοποιηθούν και να απλουστευθούν οι ισχύοντες κανόνες, το Συμβούλιο θεσπίζει πριν από τις 31 Δεκεμβρίου 1992, βάσει προτάσεων της Επιτροπής τις αναγκαίες διατάξεις συμπεριλαμβανομένων των διατάξεων σχετικά με την μεταφορά των ποσοτήτων  αναφοράς σε ορισμένες ειδικές καταστάσεις.  Άρθρο 3  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 30 Ιουνίου 1992.  Για το Συμβούλιο Ο Πρόεδρος Arlindo MARQUES CUNHA (1) ΕΕ αριθ. C 337 της 31. 12. 1991, σ. 35.(2) ΕΕ αριθ. C 94 της 13. 4. 1992.(3) ΕΕ αριθ. L 90 της 1. 4. 1984, σ. 10.